Laššáková, Ľubica, ministerka kultúry SR (2019-03-28):
Ďakujem pekne, vážený pán predsedajúci, za slovo. Vážená pani poslankyňa, v mene ministerky školstva, vedy, výskumu a športu, ktorú dnes zastupujem, vám ďakujem za položenú otázku. Dovoľte mi prečítať odpoveď pani ministerky Martiny Lubyovej. Ministerstvo školstva, vedy, výskumu a športu Slovenskej republiky venovalo príprave návrhu zákona o pedagogických zamestnancoch a odborných zamestnancoch mimoriadnu pozornosť a dôsledne dbalo na to, na čo najširšie zapojenie verejnosti do jeho prípravy. Výsledkom je návrh zákona, ktorému na pôde Národnej rady Slovenskej republiky vyjadril podporu predseda Odborového zväzu pracovníkov školstva a vedy na Slovensku Pavol Ondek, a to opakovane pri prerokúvaní návrhu zákona vo výboroch Národnej rady Slovenskej republiky pre vzdelávanie, vedu, mládež a šport, pre financie a rozpočet a pre sociálne veci. V kontexte skutočnosti, že petícia nie je adresovaná ministerstvu školstva a o jej obsahu petičný výbor s ministerstvom školstva nerokoval, rovnako ako Iniciatíva slovenských učiteľov nekomunikovala s ministerstvom školstva zámer a dôvody organizovania vami uvádzaného protestu, nie je možné vyjadriť sa k jeho účelu alebo k jeho dôvodom. Chcem však ubezpečiť pedagogických zamestnancov a odborných zamestnancov, ako aj profesijné organizácie, ktoré ich zastupujú, že ministerstvo školstva bude naďalej o významných systémových otázkach týkajúcich sa pedagogických zamestnancov a odborných zamestnancov komunikovať so zapojením čo najširšieho okruhu verejnosti tak, aby výsledkom bolo čo najviac pozitívnych systémových zmien. Pre úplnosť uvádzam, že pri príprave zákona, ktorá sa začala v roku 2017, neboli žiadne procesné pochybenia, uskutočnili sa rozsiahle diskusie pracovných skupín a riadny legislatívny proces, ktorý bol dokonca predĺžený na žiadosť Odborového zväzu pracovníkov školstva a vedy na Slovensku, ktorá je najreprezentatívnejšou organizáciou a zastupuje takmer 50-tisíc pedagogických a odborných zamestnancov, ako aj na žiadosť ďalších partnerských profesijných združení a asociácií tak, aby všetci mali možnosť zapojiť sa a vyjadriť. Práve tento participatívny proces svedčí o tom, že počas celej tvorby zákona ministerstvo školstva rokuje s reprezentatívnymi organizáciami a zohľadňuje pripomienky a požiadavky z ich strany. Slovenská komora učiteľov bola taktiež opakovane pozývaná na stretnutia za účelom jej zapojenia sa do prípravy zákona. Zástupca SKU pán Crmoman bol v júli 2018 na ministerstve školstva a na pozvanie ministerky školstva na rokovanie k zákonu odpovedal, že nechce rokovať, chce protestovať. Napriek tomu ministerstvo školstva ponúkalo ďalšie témy na rokovanie, ďalšie termíny na rokovanie, ktoré taktiež nevyužil. Momentálne sa zákon nachádza v druhom čítaní a je už v rukách poslancov Národnej rady Slovenskej republiky. Ministerstvo školstva pod vedením Martiny Lubyovej dlhodobo vyvíja kroky k zlepšeniu podmienok a ohodnoteniu pedagógov, o čom svedčí zvýšenie platov všetkých učiteľov, zachovanie možnosti získavania príplatkov aj v budúcom vzdelávacom systéme a zvyšovanie platov mladým začínajúcim pedagógom. Vnímame, že nie je všetko len o platoch a je potrebné zlepšovať aj prostredie a vzťahy, v ktorých učitelia pôsobia. Sú vystavovaní novým tlakom zo strany spoločnosti. Aj preto sme sa rozhodli v novom zákone zakotviť právo na ochranu pred prejavmi sociálno-patologického správania, čiže zlepšiť ochranu pedagógov pri výkone profesie. Chceme, aby sa zlepšila atmosféra a situácia v školstve, aby nám pomohla spolu v pozitívnom duchu zlepšovať ďalej podmienky pre výkon činnosti pedagóga. Na základe pokračujúceho vyjednávania Odborového zväzu pracovníkov školstva a vedy v rámci Národnej rady Slovenskej republiky návrh zákona sa rozšíri o ďalšie zlepšenia vzdelávacieho systému na základe požiadaviek od učiteľskej obce. Návrh zákona o pedagogických a odborných zamestnancoch sa rozšíri o možnosti príplatkov za inovačné vzdelávanie, prechodné obdobie sa predĺži na sedem rokov, rovnako ako aj platnosť príplatkov za vzdelávanie v profesijnom rozvoji, odstráni sa povinnosť špecializovaného vzdelávania pre triednictvo, zvýši sa príplatok za jazykovú skúšku a podobne. Všetky navrhované, ako aj dodatočné zmeny vyrokované odborármi sú v prospech učiteľov a odborných zamestnancov a zabezpečujú, aby v budúcnosti nedošlo k zníženiu 12-percentných príplatkov v novom vzdelávacom systéme. Zákon prináša zvýšenie ochrany zamestnancov pred sociálno-patologickým správaním, zníženie úväzkov vychovávateľov a výchovných poradcov pri zachovaní platov či posilnenie kariérového poradenstva pre žiakov. Vážená pani poslankyňa, ďakujem za pozornosť. Ďakujem pekne.